· NACRT - 
Na temelju čl. 48. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 150/11, 144/12 i 19/13144/12, 137/15, 123/17, 98/19, 144/20), članka 60. Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge („Narodne novine“ broj 26/15 i 37/21) i čl. 53. Statuta Grada Poreča-Parenzo („Službeni glasnik Grada Grada Poreča-Parenzo“ broj 2/13, 10/18, 2/21 i 12/24), Gradonačelnik donosi

P R A V I L N I K

o financiranju manifestacija koje provode organizacije civilnog društva

I. OPĆE ODREDBE

Članak 1.

Ovim se Pravilnikom utvrđuju kriteriji, mjerila i postupci za dodjelu i korištenje sredstava proračuna Grada Poreča-Parenzo (u nastavku teksta: Grad) udrugama čije aktivnosti pridonose zadovoljenju javnih potreba i ispunjavanju ciljeva i prioriteta definiranih strateškim i planskim dokumentima Grada.

Odredbe ovog Pravilnika koje se odnose na udruge na odgovarajući se način primjenjuju i na druge organizacije civilnoga društva (zaklade, privatne ustanove, vjerske zajednice i druge neprofitne organizacije) kada su one, u skladu s uvjetima javnog natječaja (u nastavku teksta: natječaj) za financiranje manifestacija prihvatljivi prijavitelji odnosno partneri.

Članak 2.

 Ako posebnim propisom nije drukčije određeno, odredbe Pravilnika primjenjuju se kada se udrugama odobravaju financijska sredstva proračuna Grada za:

- provedbu manifestacija kojima se ispunjavaju ciljevi i prioriteti definirani  strateškim i planskim dokumentima,

Članak 3.

Manifestacija se sukladno ovom Pravilniku smatra projekt koje provode organizacije civilnog društva.
Projektom se smatra skup aktivnosti koje su usmjerene ka ostvarenju zacrtanih ciljeva čijim će se ostvarenjem odgovoriti na uočeni problem i ukloniti ga, vremenski su ograničene i imaju definirane troškove i resurse.

II. PREDUVJETI ZA FINACIRANJE KOJE OSIGURAVA GRAD

Definiranje prioriteta područja financiranja

Članak 4.

Nadležni upravni odjel Grada nadležan za poslove opće uprave će, u postupku donošenja proračuna, prije raspisivanja natječaja za dodjelu financijskih sredstava udrugama utvrditi prioritete financiranja koji moraju biti usmjereni postizanju ciljeva definiranih strateškim i razvojnim dokumentima na lokalnoj, regionalnoj i nacionalnoj razini te će, u okviru svojih mogućnosti, u proračunu osigurati financijska sredstva za njihovo financiranje, a sve u skladu s odredbama zakona, Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (u daljnjem tekstu: Uredbe) i ovog Pravilnika. 

Nadležnost za aktivnosti u postupku odobravanja financiranja

Članak 5.


Za provedbu odredaba ovog Pravilnika u postupcima dodjele sredstava za financiranje projekata u prioritetnom području:manifestacija, nadležan je upravni odjel u čijoj je nadležnosti obavljanje tih poslova.


Za provedbu odredaba ovog Pravilnika u postupcima dodjele sredstava za financiranje projekata u prioritetnom području: manifestacija, nadležan je upravni odjel u čijoj je nadležnosti obavljanje tih poslova.

Prioritetno područje bit će određeno javnim natječajem, na temelju i u okviru  sredstava planiranih Proračunom za ove namjene za tekuću (proračunsku) godinu. 

Članak 6.

Zadaće upravnog odjela iz prethodnog članka, u postupku pripreme i provedbe natječaja za dodjelu financijskih sredstava udrugama, su sljedeće: 

- predložiti prioritete natječaja,

- predložiti kriterije prihvatljivosti i uvjete prijave,

- predložiti natječajnu dokumentaciju,

- javno objaviti i provesti natječaj,

- utvrditi prijedlog sastava ocjenjivačkog povjerenstva odnosno stručnih radnih skupina za ocjenu projekata,

- razmotriti ocjene projekata i prijedloge za financiranje na temelju kriterija iz 

  natječaja,

- utvrditi prijedlog odluke o financiranju projekata udruga,

- organizirati stručno praćenje provedbe i provjeru projekata financiranih temeljem natječaja i

- pripremiti izvještaje o provedbi i rezultatima natječaja Uredu za udruge.

Grad može obavljanje pojedinih zadaća iz prehodnog stavka povjeriti drugim organizacijama (u nastavku teksta: druga organizacija) koje imaju odgovarajuće organizacijske kapacitete, ljudske resurse i relevantna iskustva u postupcima dodjele financijskih sredstava udrugama.

U slučaju iz prethodnog između Grada i druge organizacije zaključuje se poseban sporazum kojim se utvrđuju zadaće odnosno poslovi koje će druga organizacija obaviti, te prava i obveze između Grada i druge organizacije, a koje je zadaće Grad povjerio drugoj organizacija bit će definirane u natječajnoj dokumentaciji.

U postupcima i poslovima koje bude obavljala, druga organizacija mora primijeniti odredbe iz ovog Pravilnika.

U cijelom tekstu Pravilnika odredbe koje se odnose na Grad ili nadležni upravni odjel u provođenju postupka financiranja programa ili projekta udruga primjenjuju se i na druge organizacije u okviru poslova utvrđenih sporazumom.     

Okvir za dodjelu financijskih sredstava i kapaciteti za provedbu natječaja

Članak 7. 

Imajući u vidu raspoloživi iznos financijskih sredstava planiranih u proračunu Grada  namijenjen za dodjelu putem natječaja projektima, potrebno je unaprijed, prilikom planiranja natječaja, predvidjeti financijski okvir dodjele financijskih sredstava udrugama po objavljenom natječaju koji obuhvaća: 

- ukupan iznos raspoloživih sredstava,

- iznose predviđene za pojedine projekte ako će se natječaji raspisivati za više,

- najniži i najviši iznos pojedinačnih ugovora o dodjeli financijskih sredstava, 

- očekivani broj udruga s kojima će se ugovoriti provedba projekata u sklopu pojedinog natječaja. 

Članak 8.

Grad će putem upravnog odjela nadležnog za prioritetno područje navedeno u natječaju osigurati organizacijske kapacitete i ljudske resurse za primjenu osnovnih standarda financiranja, ugovaranja i praćenja provedbe i vrednovanja rezultata programa i projekata iz svojeg djelokruga.

Članak 9.


Grad će prije objave natječaja izraditi obrasce natječajne dokumentacije temeljem kojih će udruge prijavljivati svoje projekte.


Grad može natječajni postupak i praćenje provedbe i vrednovanja rezultata provoditi i putem odgovarajućeg informacijskog sustava.

Članak 10.


Grad će pri financiranju projekata primjenjivati osnovne standarde planiranja i provedbe financiranja, odnosno praćenja i vrednovanja financiranja i izvještavanja definirane Uredbom.

III. MJERILA ZA FINANCIRANJE

Članak 11.

Grad će dodjeljivati sredstva za financiranje projekata udrugama, potencijalnim korisnicima (u daljnjem tekstu: korisnici) uz uvjet da:

- su upisani u Registar udruga odnosno drugi odgovarajući registar i Registar neprofitnih organizacija,

- su se svojim statutom opredijelile za obavljanje djelatnosti i aktivnosti koje su predmet financiranja i kojima promiču uvjerenja i ciljeve koji nisu u suprotnosti s Ustavom i zakonom,

- projekt, koji prijave na javni natječaj, bude ocijenjen kao značajan (kvalitetan, inovativan i koristan) za razvoj civilnoga društva i zadovoljenje javnih potreba Grada definiranih razvojnim i strateškim dokumentima, odnosno uvjetima svakog pojedinog natječaja,

- su korisnici projekta građani Grada,

- su uredno ispunili obveze iz svih prethodno sklopljenih ugovora o financiranju iz proračuna Grada i drugih javnih izvora,

- nemaju dugovanja s osnove plaćanja doprinosa za mirovinsko i zdravstveno osiguranje i plaćanja poreza te drugih davanja prema državnom proračunu, proračunu Grada te trgovačkim društvima u vlasništvu Grada,

- se protiv korisnika odnosno osobe ovlaštene za zastupanje i voditelja projekta ne vodi kazneni postupak i nije pravomoćno osuđen za prekršaje ili kaznena djela definirana Uredbom,

- općim aktom imaju uspostavljen model dobrog financijskog upravljanja i kontrola te način sprečavanja sukoba interesa pri raspolaganju javnim sredstvima,

- imaju prikladan način javnog objavljivanja programskog i financijskog izvješća o radu za proteklu godinu (na mrežnim stranicama udruge ili na drugi odgovarajući način),

- imaju odgovarajuće organizacijske kapacitete i ljudske resurse za provedbu programa ili projekta, programa javnih potreba, javnih ovlasti, odnosno pružanje socijalnih usluga,

-imaju definirane alternativne izvore financiranja (sustav prikupljanja članarina, donacije, sponzorstva, gospodarske djelatnosti i dr.) te 

- uredno predaju sva izvješća Gradu i drugim institucijama.

Potencijalni korisnici će dokaze iz podstavaka 6. i 7. prethodnog stavka dostaviti nakon što je Povjerenstvo za ocjenjivanje prijava dalo prijedlog za odobravanje financijskih sredstava njihovim projektima.

Članak 12.


Osim uvjeta iz prethodnog članka Pravilnika, Grad može natječajem propisati i dodatne uvjete koje udruge trebaju ispunjavati u svrhu ostvarivanja prednosti u financiranju, kao što su:

- primjena sustava osiguranja kvalitete djelovanja u neprofitnim organizacijama,

- uključenost volonterskog rada, posebice mladih, koji na taj način stječu znanja i vještine potrebne za uključivanje na tržište rada i aktivno sudjelovanje u demokratskom društvu,

- umrežavanje i povezivanje sa srodnim udrugama, pogotovo s udrugama koje djeluju na lokalnoj razini, radi širenja i ravnomjerne regionalne raspodjele pozitivnih učinaka provedbe programa i projekata, prijenosa znanja, jačanja sposobnosti i održivosti organizacija koje djeluju na lokalnoj razini,

- održavanje postojeće zaposlenosti, odnosno omogućavanje zapošljavanja stručnih osoba i doprinos smanjenju nezaposlenosti i gospodarskom rastu na lokalnoj razini provedbom programa/projekta,

- ostvarivanje međusektorskog partnerstva udruga s predstavnicima javnog i poslovnog sektora u svrhu jačanja potencijala za razvoj lokalne zajednice. 

Članak 13. 

Grad neće financirati projekte vjerskih i političkih organizacija te organizacija civilnoga društva koje ne zadovoljavaju uvjete propisane ovim Pravilnikom, odnosno natječajem.


Grad neće iz proračuna Grada financirati aktivnosti udruga koje se sukladno pozitivnim propisima smatraju gospodarskom djelatnošću udruga, neovisno da li ih je udruga kao takve upisala u statut i prijavila nadležnom tijelu ili nije. 

Odluku o tome smatra li se neka djelatnost udruge gospodarskom ili ne, ukoliko ju je udruga propustila upisati u statut i prijaviti nadležnom tijelu kao takvu, donijet će upravni odjel nadležan za provedbu natječajnog postupka.

U postupku utvrđivanja smatra li se neka djelatnost udruge gospodarskom ili ne, upravni odjel nadležan za provedbu natječajnog postupka zatražit će očitovanje nadležnog tijela odnosno Porezne uprave.
IV. POSTUPCI FINANCIRANJA I UGOVARANJA

Izrada i objava godišnjeg plana raspisivanja natječaja

Članak 14.

Grad će u roku od 30 dana od dana usvajanja proračuna za sljedeću kalendarsku godinu na svojim mrežnim stranicama objaviti godišnji plan raspisivanja javnih natječaja, kao najavu natječaja koje planira provesti u tijeku jedne kalendarske godine.

Godišnji plana raspisivanja javnih natječaja donosi gradonačelnik na temelju prijedloga javnih natječaja koje će provesti nadležni upravni odjeli. 


Godišnji plan natječaja sadrži podatke o davatelju financijskih sredstava, području, nazivu i planiranom vremenu objave natječaja, ukupnom iznosu raspoloživih sredstava, rasponu sredstava namijenjenih financiranju pojedinog programa odnosno projekta, očekivanom broju projekata koji će se ugovoriti za financiranje i eventualno druge podatke. 
   Grad može izvršiti određene promjene u godišnjem planu raspisivanja javnih natječaja, koje se objavljuju na isti način kao i godišnji plan.
Javni natječaj

Članak 15.

Financiranje projekata u području: manifestacija, provodi se putem natječaja, čime se osigurava transparentnost dodjele financijskih sredstava i omogućava dobivanje što je moguće većeg broja kvalificiranih prijava, odnosno odabir najkvalitetnijih projekata, te se šira javnost obavještava o prioritetnim područjima djelovanja.

Članak 16.

Financijska sredstva proračuna Grada dodjeljuju se bez objavljivanja natječaja, odnosno izravno samo: 

- u opravdanim i iznimnim slučajevima kada nepredviđeni događaji obvezuju Grad da u suradnji s udrugama žurno djeluje u rokovima  u kojima nije moguće provesti standardnu natječajnu proceduru i problem je moguće riješiti samo izravnom dodjelom financijskih sredstava

- kada se financijska sredstva dodjeljuju udruzi ili skupini udruga koje imaju isključivu nadležnost u području djelovanja i/ili zemljopisnog područja za koje se financijska sredstva dodjeljuju ili je udruga jedina organizacija operativno sposobna za rad na području djelovanja i/ili zemljopisnom području na kojem se financirane aktivnosti provode

- kada se financijska sredstva dodjeljuju udruzi koja je na temelju propisa izrijekom navedena kao provoditelj određene aktivnosti,

- kada se prema mišljenju povjerenstva u čijem radu sudjeluju predstavnici nadležnog Upravnog odjela Grada, jednokratno dodjeljuju financijska sredstva do 5.000,00 kuna za aktivnosti koje iz opravdanih razloga nisu mogle biti planirane u godišnjem planu udruge, a ukupan iznos tako dodijeljenih sredstava iznosi najviše 5% svih sredstava planiranih u proračunu za financiranje svih programa i projekata udruga.
Članak 17.


Sve odredbe ovog Pravilnika, Uredbe i drugih pozitivnih propisa primjenjuju se na odgovarajući način i u slučajevima kada se financijska sredstva proračuna Grada dodjeljuju bez raspisivanja natječaja, u kojem slučaju Grad i korisnik sredstava sklapaju ugovor o izravnoj dodjeli sredstava kojim će se utvrditi na koje će se konkretne aktivnosti sredstva proračuna Grada utrošiti, te poštovati osnovne standarde financiranja vezane uz planiranje financijskih sredstava, ugovaranje, praćenje financiranja, javno objavljivanje i izvještavanje.
Dokumentacija za provedbu natječaja

Članak 18.

Dokumentaciju za provedbu natječaja (u nastavku: natječajna dokumentacija), na prijedlog nadležnog upravnog odjela, utvrđuje gradonačelnik u sklopu donošenja odluke o načinu raspodjele raspoloživih sredstava namijenjenih financiranju projekata koje području manifestacija provode udruge.


Obvezna natječajna dokumentacija obuhvaća:

1. tekst natječaja

2. upute za prijavitelje

3. obrasce za prijavu programa: 

3.1. obrazac opisa programa 

3.2. obrazac proračuna projekta

4. popis priloga koji se prilažu prijavi

5. obrazac za ocjenu kvalitete/vrijednosti projekta

6. obrazac izjave o nepostojanju dvostrukog financiranja

7. obrazac ugovora o financiranju projekta

8. obrasce za izvještavanje: 

8.1. obrazac opisnog izvještaja provedbe projekta

8.2. obrazac financijskog izvještaja provedbe projekta. 


Kao prilog uz obrazac proračuna projekta mogu se zatražiti dokazi temeljem kojih je taj proračun utvrđen (ponude, izjave suradnika o cijeni koštanja njihovih usluga, procjene troškova i sl.), što će biti definirano svakim zasebnim natječajem.


Prilozi mogu biti u originalu ili jasno čitljivoj preslici, a po potrebi nadležni upravni odjel može original zatražiti na uvid.

Članak 19.


Ovisno o vrsti natječaja, nadležni upravni odjel Grada može predložiti, a gradonačelnik utvrditi da natječajnu dokumentaciju čine i:

1. obrazac izjave o partnerstvu, ako je primjenjivo 

2. obrazac životopisa voditelja projekta, ako je primjenjivo

3. obrazac izjave o projektima udruge financiranim iz javnih  izvora

4. obrazac izjave izvoditelja aktivnosti navedenih u opisu projektnih aktivnosti da su upoznati s projektom i svojim sudjelovanjem u provedbi, ako je primjenjivo.

Članak 20.


Raspisivanje natječaja i pripremu natječajne dokumentacije za svaki natječaj provodi nadležni upravni odjel Grada, sukladno odredbama Uredbe, ovog Pravilnika i Odluke o ustrojstvu upravnih tijela Grada Poreča-Parenzo. 

Članak 21.


Sva natječajna dokumentacija mora oblikom i sadržajem biti u skladu s odredbama Uredbe i ovoga Pravilnika.

Obrasci koji su sastavni dio natječajne dokumentacije popunjavaju se računalom te šalju u papirnatom i/ili u elektroničkom obliku.

Prijava u papirnatom i/ili elektroničkom obliku sadrži obvezne obrasce vlastoručno potpisane od strane osobe ovlaštene za zastupanje i voditelja projekta te ovjerene službenim pečatom organizacije. 

Prijava na natječaj u papirnatom obliku dostavlja se preporučenom poštom ili osobno u prijamnu kancelariju gradske uprave (pisarnicu), uz napomenu („Ne otvarati“ – naziv natječaja).

Prijava u elektroničku obliku podnosi se putem elektroničkog sustava ili drugog prikladnog elektroničkog načina koji Grad odredi natječajem.

Podnositelji prijave u elektroničkom obliku dužni su, na zahtjev Grada, dostaviti na uvid svu potrebnu izvornu dokumentaciju i obvezne priloge u izvorniku. 

Objava natječaja
Članak 22.

 
Natječaj s cjelovitom natječajnom dokumentacijom objavljuju se na mrežnim  stranicama Grada i mrežnim stranicama Ureda za udruge Vlade  Republike Hrvatske, a obavijest o objavljenom natječaju može se objaviti i u dnevnim glasilima. 

Rokovi za provedbu natječaja

Članak 23.

Natječaj za podnošenje prijedloga projekata bit će otvoren najmanje 30 dana od dana objave.

Ocjenjivanje prijavljenih projekata, donošenje odluke o financiranju projekata i vrijeme potpisivanja ugovora s udrugama čiji su projekti prihvaćeni za financiranje mora biti dovršeno u roku od 120 dana, računajući od zadnjeg dana roka  za dostavu prijava programa ili projekta.

Provjera ispunjavanja formalnih uvjeta natječaja

Članak 24.


Po isteku roka za podnošenje prijava na natječaj, nadležni upravni odjel Grada 

evidentira sve zaprimljene prijave i svakoj prijavi dodjeljuje odgovarajuće oznake, te provjerava ispunjavaju li prijave propisane uvjete natječaja.

Članak 25.

U postupku provjere ispunjavanja formalnih uvjeta natječaja provjerava se:

- je li prijava dostavljena na pravi natječaj i u zadanome roku,

- je li zatraženi iznos sredstava unutar financijskih pragova postavljenih u 
  natječaju, 

- ako je primjenjivo, je li lokacija provedbe projekta prihvatljiva,

- ako je primjenjivo, jesu li prijavitelj i partner prihvatljivi sukladno uputama 
  za prijavitelje natječaja,

- jesu li dostavljeni, potpisani i ovjereni svi obvezni obrasci te

- jesu li ispunjeni drugi formalni uvjeti natječaja.

Članak 26.


Provjera ispunjavanja propisanih uvjeta natječaja ne smije trajati duže od 10 dana od dana isteka roka za podnošenje prijava na natječaj, nakon čega se donosi odluka koje se prijave upućuju na stručno ocjenjivanje, a koje ne ispunjavaju propisane uvjete natječaja.

Članak 27.


Udruge čije prijave ne zadovoljavaju propisane uvjete natječaja bit će obaviještene o tome pisanim putem u roku od 8 dana od dana donošenja odluke iz prethodnog članka, nakon  čega mogu u roku od 8 dana od dana primitka obavijesti o tome podnijeti prigovor Povjerenstvu za prigovor.

Povjerenstvo će u roku od 8 dana od primitka prigovora donijeti odluku po prigovoru, te će u slučaju prihvaćanja prigovora prijava biti upućena u daljnji postupak, a u slučaju neprihvaćanja bit će odbijena.

Članak 28.

Povjerenstvo iz prethodnog članka imenuje gradonačelnik do isteka roka za podnošenje prijava po natječaju, a u njegovom sastavu ne mogu biti članovi/ice povjerenstva  za ocjenjivanje prijavljenih projekata.   

Povjerenstvo ima 3 člana/ice, a članovi/ice između sebe biraju predsjednika/icu. 

Članovi/ice povjerenstva imenuju se za proračunsku (kalendarsku) godinu u kojoj se provodi natječaj i nemaju pravo na naknadu za rad.  

Ocjenjivanje prijavljenih projekata i javna objava rezultata

Članak 29.


Ocjenjivanje prijavljenih projekata obavlja Povjerenstvo za ocjenjivanje.

Povjerenstvo za ocjenjivanje je nezavisno je stručno ocjenjivačko tijelo koje mogu sačinjavati predstavnici Grada, Istarske županije, znanstvenih i stručnih institucija, nezavisni stručnjaci i predstavnici organizacija civilnog društva, za područja obuhvaćena prioritetnim područjima natječaja, a imenuje ga gradonačelnik. 


Prilikom donošenja odluke vodit će se računa o stručnosti tih osoba, poznavanju djelovanja udruga u određenom području, nepristranosti i spremnosti za stručno i objektivno ocjenjivanje.

Povjerenstvo za ocjenjivanje utvrđuje se za svaki pojedinačni natječaj, a broj članova ovisi o broju prijava koje su upućene na stručno ocjenjivanje.


Članovi/ice povjerenstva mogu primiti odgovarajuću naknadu za svoj stručni rad, sukladno odluci gradonačelnika. 


Članak 30.

Povjerenstvo za ocjenjivanje razmatra i ocjenjuje prijave koje su ispunile formalne uvjete natječaja sukladno kriterijima propisanim uputama za prijavitelje. 

Pri ocjenjivanju projekta, minimalno se uzima u obzir kriterij odnosa vrijednosti projekta u odnosu na društvenu korist.

Povjerenstvo predlaže odobravanje financijskih sredstava za projekte, o kojem, uzimajući u obzir sve činjenice, odlučuje gradonačelnik.
Članak 31.


Nakon donošenja odluke o projektima kojima su odobrena financijska sredstva Grad će na svojim mrežnim stranicama javno objaviti rezultate natječaja s podacima o udrugama, projektima kojima su odobrena financijska sredstva i odobrenim financijskim iznosima.

Grad će u roku od 8 dana od donošenja odluke o dodjeli financijskih sredstava javno odavijestiti rezultate za udruge čiji projekti nisu prihvaćeni za financiranje o razlozima nefinanciranja njihovog projekta, uz navođenje ostvarenog broja bodova po pojedinim kategorijama ocjenjivanja i obrazloženja iz opisnog dijela ocjene ocjenjivanog projekta.

Udrugama iz prethodnog stavka može se, na njihov zahtjev, omogućiti uvid u zbirnu ocjenu njihovog projeka, u roku od 8 dana od dana primitka pisane obavijesti o  rezultatima natječaja, uz pravo Grada da zaštiti tajnost podataka o osobama koje su ocjenjivale projekt. 
Prijavitelji na natječaj nemaju pravo uvida u prijave drugih prijavitelja i ocjene njihovih projektnih prijava obzirom da se radi o dokumentima koji su u fazi prijave isključivo vlasništvo prijavitelja.

Projektni prijedlozi, prije potpisivanja ugovora, ne mogu se smatrati informacijom koju posjeduje davatelj financijskih sredstava u smislu Zakona o pravu na pristup informacijama.

Tek ukoliko davatelj sredstava prijavljeni projekt ocjeni uspješnim te s prijaviteljem zaključi ugovor o dodjeli bespovratnih sredstava, odredbama ugovora uređuje se način postupanja vezano za javnu objavu svih dokumenata i podataka koji proizlaze iz provedbe projektnih aktivnosti, a sukladno općim uvjetima koji se odnose na ugovor o dodjeli financijskih sredstava iz javnih izvora udrugama i postupak ugovaranja.
Prigovor na odluku o dodjeli financijskih sredstava

Članak 32.

Udruge koje su nezadovoljne odlukom o dodjeli financijskih sredstava mogu podnijeti prigovor na odluku o dodjeli financijskih sredstava, što će biti jasno naznačeno i u samom tekstu natječaja.

Članak 33.

Prigovor se može podnijeti isključivo na natječajni postupak te eventualno bodovanje nekog kriterija s nula (0) bodova, ako udruga smatra da je u prijavi dostavila dovoljno argumenata za drugačije bodovanje.

Prigovor se ne može podnijeti na odluku o neodobravanju sredstava ili visini dodijeljenih sredstava.

Članak 34.

Prigovori se podnose Povjerenstvu za prigovor putem upravnog odjela nadležnog za natječaj, u pisanom obliku, u roku od 8 radnih dana od dana dostave pisane obavijesti o rezultatima natječaja.

Rok za donošenje odluke po prigovoru je 8 dana od dana primitka prigovora.

Odluku po prigovoru, na temelju mišljenja Povjerenstva, donosi gradonačenik i ona je konačna. 


Sklapanje ugovora o financiranju projekata 

Članak 35.

Sa udrugama kojima su odobrena financijska sredstva Grad će potpisati ugovor o financiranju projekata najkasnije 30 dana od dana donošenja odluke o financiranju projekta.

U slučaju da je odobreno samo djelomično financiranje projekta, nadležni upravni odjel Grada ima obvezu prethodno pregovarati o stavkama proračuna projekta i aktivnostima u opisnom dijelu projekta koje treba izmijeniti.

Postupak pregovaranja je potrebno okončati prije potpisivanja ugovora, a izmijenjeni obrasci prijave postaju sastavni dio ugovora.

Prilikom pregovaranja Grad će prvenstvo financiranja dati aktivnostima koje će učinkovitije ostvariti ciljeve iz razvojnih i strateških dokumenata Grada.

Članak 36.

Ugovor se sastoji od općih uvjeta, koji moraju biti isti za sve korisnike u sklopu jednog natječaja i posebnog dijela.


Općim uvjetima utvrđuju se opće obveze korisnika financiranja, obveza dostavljanja podataka i financijskih i opisnih izvještaja, odgovornost ugovornih strana, sukob interesa, povjerljivost, javnost i vidljivost, vlasništvo/korištenje rezultata i opreme, procjena i praćenje projekta, izmjene i dopune ugovora, prijenos prava, provedbeni rok projekta, produženje, odgađanje, viša sila i rok dovršetka, raskid ugovora, rješavanje sporova, prihvatljivi troškovi, plaćanje i kamata na zakašnjelo plaćanje, računi i tehničke i financijske provjere, konačni iznos financiranja od strane Grada, te povrat sredstava i pripadajućih kamata i sredstva za osiguranje povrata sredstava u slučaju ne vraćanja neutrošenih ili nenamjenski utrošenih sredstava.


Posebnim dijelom ugovora određuju se specifičnosti svakog ugovora kao što su ugovorne strane, naziv projekta, iznos financiranja, rokovi provedbe i slično.

Postupak ugovaranja, opći uvjeti i posebni dio ugovora uredit će se temeljem odredaba Uredbe i drugih pozitivnih propisa Republike Hrvatske i Grada.
Praćenje provedbe odobrenih i financiranih projekata 

i  vrednovanje provedenih natječaja

Članak 37.

Grad će u suradnji s korisnikom financiranja, radi poštivanja načela transparentnosti korištenja proračunskih sredstava i mjerenja vrijednosti rezultata i učinaka realiziranih  projekata u odnosu na uložena sredstva, pratiti provedbu financiranih  projekata udruga, sukladno važećim propisima iz ove oblasti. 

Postupcima praćenja razvijat će se partnerski odnos između Grada i udruge kao provoditelja projektnih aktivnosti, te će Grad, na temelju praćenja i vrednovanja rezultata pojedinačnih projekata, radi utvrđivanja učinkovitosti ulaganja i razine promjena koje su se u lokalnoj zajednici odnosno u društvu dogodile, zahvaljujući dodjeli potpore, vrednovati rezultate i učinke cjelokupnog natječaja i planirati buduće aktivnosti u prioritetnom području financiranja.

Članak 38. 


Praćenje će se provoditi na dva načina: pregledom opisnih i financijskih izvještaja korisnika sredstava i osalim mogućnostima u skaldu s odredbama Uredbe.

Članak 39.


Izvještaji koje je korisnik sredstava dužan dostaviti jesu opisni i financijski izvještaj. 

Izvještaji se dostavljaju u rokovima i na obrascima koje je propisao Grad u natječajnoj dokumentaciji.

Uz opisni izvještaj dostavljaju se popratni materijali kao što su isječci iz novina, video zapisi, fotografije i dr.

U financijskom izvještaju navode se cjelokupni troškovi projekta, neovisno o tome iz kojeg su izvora financirani, te udio troškova financiranih sredstvima Grada u ukupnim troškovima. 

Prilikom podnošenja financijskog izvještaja, obvezno se dostavljaju i dokazi o nastanku troška podmirenog iz sredstava Grada (preslike računa, ugovora o djelu ili ugovora o autorskom honoraru s obračunima), te dokazi o njihovu plaćanju (preslik izvoda sa žiro računa), a prilikom podnošenja izvještaja o realizaciji projekta, navedena dokumentacija i dokazi dostavljaju se na uvid, temeljem poziva nadležnog upravnog odjela Grada.

Grad omogućuje i elektroničko podnošenje Izvještaja te sve propisane popratne dokazne dokumentacije i obveznih priloga.
Članak 40.

Vrednovanje provedenog projekta u pravilu provodi i sam korisnik  financijskih sredstava dodatnim analizama rezultata  projekta (samovrednovanje, anketni upitnici i dr.).

Zabrana dvostrukog financiranja

Članak 41.

Bez obzira na kvalitetu predloženog projekta Grad neće dati financijska sredstva za aktivnosti koje se već financiraju iz državnog proračuna i po posebnim propisima kada je u pitanju ista aktivnost, koja se provodi na istom području, u isto vrijeme i za iste korisnike, osim ako se ne radi o koordiniranom sufinanciranju iz više različitih izvora. 

V.  PRIHVATLJIVOST TROŠKOVA, MODELI FINANCIRANJA I UDIO SUFINANCIRANJA

Članak 42.

Odobrena sredstva finacijske potpore korisnik je dužan utrošiti isključivo za realizaciju projekta utvrđenih proračunom i ugovorom. 

Sredstva se smatraju namjenski utrošenim ako su korištena isključivo za financiranje prihvatljivih i opravdanih troškova u realizaciji ugovorenog projekta.

Svako odstupanje od proračuna bez odobrenja nadležnog upravnog odjela smatrat će se nenamjenskim trošenjem sredstava.

Prihvatljivi troškovi

Članak 43.

Prihvatljivi troškovi su troškovi koje je imao korisnik financiranja, a koji ispunjavaju sve sljedeće kriterije:

- nastali su u razdoblju provedbe projekta u skladu s ugovorom, osim troškova koji se odnose na završne izvještaje, troškova revizije i troškova vrednovanja, a plaćeni su do datuma odobravanja završnog izvještaja. Postupci javne nabave za robe, usluge ili radove mogu početi prije početka provedbenog razdoblja, ali ugovori ne mogu biti sklopljeni prije prvog dana razdoblja provedbe ugovora,

-  moraju biti navedeni u ukupnom predviđenom proračunu projekta, 

- nužni su za provedbu projekta koji je predmetom dodjele financijskih sredstava,

- mogu biti identificirani i provjereni i računovodstveno su evidentirani kod korisnika financiranja prema važećim propisima o računovodstvu neprofitnih organizacija,

- trebaju biti umjereni, opravdani i usuglašeni sa zahtjevima racionalnog financijskog upravljanja, sukladno načelima ekonomičnosti i učinkovitost.

Odluku o projektima koji će biti privremeno financirani donosi gradonačelnik nakon donošenja Proračuna za narednu godinu i prije raspisivanja natječaja, na temelju prijedloga upravnog odjela nadležnog za poslove socijalne skrbi koji prijedlog izrađuje na temelju podataka o potrebnim financijskim sredstvima za izvođenje aktivnosti korisnika financiranja koji će biti privremeno financirani iz prethodne godine i to za razdoblje od početka proračunske godine do sklapanja ugovora. 

Ukoliko za projekt koji je privremeno financiran natječajem ne budu odobrena financijska sredstva, udruge su dužne vratiti uplaćena sredstva u roku od 30 dana od dana objave rezultata natječaja, a ukoliko to ne učine, Grad će izvršiti prisilnu naplatu isplaćenog iznosa i zakonskih zateznih kamata zbog neplaćanja u određenom roku.
Članak 44.

U skladu s prihvatljivim troškovima iz prethodnog članka i kada je to relevantno za poštovanje propisa o javnoj nabavi, prihvatljivim se smatraju sljedeći izravni troškovi udruge i njezinih partnera:

- putni troškovi i troškovi dnevnica za zaposlenike i druge osobe koje sudjeluju u projektu, pod uvjetom da su u skladu s pravilima o visini iznosa za takve naknade definiranima svakim zasebnim natječajem, 

- troškovi kupnje ili iznajmljivanja opreme i materijala (novih ili rabljenih)  namijenjenih  isključivo za projekt, te troškovi usluga pod uvjetom da su u skladu s tržišnim cijenama,

- troškovi potrošne robe,

- troškovi podugovaranja (podugovaranje partnera i suradnika na projektu nije moguće),

- troškovi koji izravno proistječu iz zahtjeva ugovora, uključujući troškove financijskih usluga (informiranje, vrednovanje konkretno povezano s projektom, revizija, umnožavanje, osiguranje, itd.).

Točan postotak prihvatljivosti pojedinih izravnih troškova u ukupnom udjelu financiranja iz proračuna Grada, utvrdit će se svakim zasebnim natječajem.

Članak 45.

Osim izravnih, korisniku sredstava može se odobriti i pokrivanje dijela neizravnih troškova kao što su: energija, voda, uredski materijal, sitan inventar, telefon, pošta i drugi indirektni troškovi koji nisu povezani isključivo s provedbom projekta.

Postotak prihvatljivosti neizravnih troškova u ukupnom udjelu financiranja iz proračuna Grada može iznositi najviše 25% tih troškova, a točan postotak utvrdit će se svakim zasebnim natječajem.

Vrijednost volonterskog rada i doprinosa u naravi

Članak 46.

Doprinosi u naravi, koji se moraju posebno navesti u proračunu projekta, ne predstavljaju stvarne izdatke, nisu prihvatljivi troškovi i ne mogu se tretirati kao sufinaciranje od strane udruge, osim ako u ugovoru o dodjeli financijskih sredstava nije drugačije navedeno. 

Troškovi zaposlenika koji rade na projektu ne predstavljaju doprinos u naravi i mogu se smatrati sufinanciranjem u proračunu projekta kada ih plaća korisnik ili njezini partneri. 

Ukoliko opis projekta predviđa doprinose u naravi, takvi se doprinosi moraju osigurati.

Članak 47.

Kada se tako utvrdi uvjetima natječaja i ugovorom, doprinos rada volontera može biti priznat kao oblik sufinanciranja. 

Ako nije drugačije izračunata vrijednost pojedine vrste usluga, vrijednost volonterskog rada određuje se u jednakom iznosu za sve potencijalne prijavitelje projekta u iznosu od 4,38 eura/sat.  

Korisnik financiranja koji će na provedbi projekta angažirati volontere može odrediti stvarnu vrijednost volonterskog rada (npr. prema internim smjernicama organizacije koje služe za određivanje plaća zaposlenika), koja može biti i veća od natječajem definiranog prihvatljivog iznosa, ali za potrebe izvještavanja o pokazateljima provedbe projekata, korisnik će izvještavati samo u okvirima natječajem definirane vrijednosti volonterskog sata. 

Neprihvatljivi troškovi

Članak 48.

Neprihvatljivim troškovima projekta smatraju se:

- dugovi i stavke za pokrivanje gubitaka ili dugova,

- dospjele kamate,

- stavke koje se već financiraju iz drugih izvora,

- kupnja zemljišta ili građevina, osim kada je nužno za izravnu provedbu projekta/programa, kada se vlasništvo mora prenijeti na udrugu i/ili partnere najkasnije po završetku projekta/programa,

- gubici na tečajnim razlikama,

- zajmovi trećim stranama,

- troškovi reprezentacije, hrane i alkoholnih pića, ukoliko drugačije nije definirano natječajem,

- troškovi smještaja (osim u slučaju višednevnih i međunarodnih programa ili u iznimnim slučajevima kada se pregovaranjem s nadležnim upravnim odjelom dio tih troškova može priznati kao prihvatljiv trošak), ukoliko natječajem nije definirano drugačije,

- drugi troškovi definirani svakim zasebnim natječajem.
Modeli plaćanja

Članak 49.


Grad će svakim pojedinačnim natječajem definirati model, odnosno načine i postupke plaćanja, sukladno odredbama Uredbe i ovog Pravilnika.

U slučaju da Gradu ni jedan od Uredbom predviđenih modela plaćanja ne bude prihvatljiv, može utvrditi i drugačiji model plaćanja.

Model plaćanja mora biti istaknut u natječaju.

Udio sufinanciranja projekta

Članak 50.


Grad će svakim pojedinačnim natječajem definirati obvezu i minimalan postotak sufinanciranja provedbe projekta od strane korisnika financiranja te prihvatljive i neprihvatljive oblike sufinanciranja (npr. doprinosi u naravi, volonterski rad, sufinanciranje od strane partnera i drugo).
VI. VRIJEME TRAJANJA POTPORE GRADA

Članak 51.

Financijska sredstva koja Grad dodjeljuje putem natječaja odnose se, u pravilu, na aktivnosti koje će se provoditi u kalendarskoj godini za koju se natječaj raspisuje, što će se definirati samim natječajem. 

VII. NAJVIŠI UKUPAN IZNOS FINANCIJSKE POTPORE I ISPLATA ODOBRENIH SREDSTAVA

Članak 52.

Visina sredstava koja će svaki korisnik financijske potpore ostvariti iz proračuna Grada biti će definirana u postupku propisanom ovim Pravilnikom, u skladu s kriterijima za područje za koje će natječaj biti objavljen. 

VIII. OBVEZA DOKUMENTIRANJA PROJEKTNIH AKTIVNOSTI, KONAČNI  IZNOS FINANCIRANJA I POVRAT SREDSTAVA

Obveza dokumentiranja projektnih aktivnosti od strane korisnika financiranja

Članak 53.

Korisnik financiranja obvezan je voditi precizne i redovite evidencije vezane uz provedbu projekta koristeći odgovarajuće računovodstvene sustave sukladno  propisima o računovodstvu neprofitnih organizacija. 

Računi i troškovi vezani uz projekt moraju biti lako prepoznatljivi i provjerljivi, što se može postići korištenjem odvojenih računa za dani projekt ili program ili osigurati da se troškovi vezani uz projekt ili program mogu lako identificirati i pratiti do računovodstvenih i knjigovodstvenih sustava udruge i u samim udrugama. 
Članak 54.

Korisnik financiranja obvezan je omogućiti Gradu i organizacijama koje Grad za to ovlasti, inspektorima proračunskog nadzora Ministarstva financija i svim vanjskim revizorima koji vrše provjere sukladno odredbama Uredbe da provjere, ispitivanjem dokumenata ili kontrolama na licu mjesta, provedbu programa ili projekta i po potrebi izvrše reviziju na temelju prateće dokumentacije za  računovodstvene evidencije, računovodstvene dokumente i sve ostale dokumente relevantne za financiranje projekta ili programa, i u razdoblju od 7 godina nakon završne isplate. 

Članak 55.

Korisnik financiranja obvezan je dopustiti proračunskom nadzoru i svim vanjskim revizorima koji vrše nadzor temeljem odredbi Uredbe da na licu mjesta izvrše provjere i nadzor u skladu s postupcima sadržanim u važećim propisima za zaštitu financijskih interesa Republike Hrvatske od prevara i drugih nepravilnosti. 

Radi toga korisnik financiranja će omogućiti odgovarajući pristup osoblju ili predstavnicima Grada, proračunskom nadzoru kao i svim vanjskim revizorima koji vrše provjere i nadzor sukladno odredbama Uredbe, objektima i lokacijama na kojima se provodi program ili projekt, uključujući njegov informatički sustav, te sve dokumente i baze podataka vezane uz tehničko i financijsko upravljanje programom ili projektom i poduzeti sve mjere da olakša njihov rad.

Članak 56.

Pored izvještaja navedenih u ovom Pravilniku, dokumenti koje je korisnik financiranja dužan dati na raspolaganje u slučaju nadzora uključuju:

- računovodstvenu evidenciju (računalno ili ručno obrađenu) iz računovodstvenog sustava udruge, poput glavne knjige, pomoćnih knjiga, platnih lista, popisa imovine i obveza i drugih relevantnih računovodstvenih podataka, 

- dokaze o postupcima nabave poput natječajne dokumentacije, ponuda od sudionika natječaja i izvještaja o procjenama,

- dokaze o obvezama poput ugovora i drugih obvezujućih dokumenata,

- dokaze o isporučenim uslugama, poput odobrenih izvještaja, narudžbenica, prijevoznih karata (uključujući aerodromske potvrde), dokaze o sudjelovanju na seminarima, konferencijama i tečajevima (uključujući relevantnu dokumentaciju i dobivene materijale, potvrde) itd., 

- dokaze o primitku roba, poput potvrda o isporučenoj robi dobavljača,

- dokaze o završetku radova, poput potvrda o prihvaćanju ili primopredajnih 

zapisnika,

- dokaze o kupnji, poput računa i priznanica,

- dokaze o uplatama poput bankovnih izvoda, potvrda o skidanju sredstava s računa, dokaze o plaćanju podugovarača,

- putne naloge i izvješća s puta, a za troškove goriva putni radni list, sažet prikaz prijeđene kilometraže, prosječnu potrošnju goriva korištenih vozila te troškove održavanja,

- evidenciju o zaposlenicima i njihovim plaćama, poput ugovora, platnih lista, radnih lista, za zaposlenike koji su angažirani na temelju ugovora o radu na određeno vrijeme, pojedinosti o primanjima uz potvrdu odgovorne osobe, prikazano po stavkama bruto primanja, naknada za zdravstveno i mirovinsko osiguranje, osiguranje i neto primanja. 

Konačan iznos financiranja od strane Grada

                                                                Članak 57.

Konačan iznos sredstava koji Grad treba isplatiti korisniku financiranja ne može biti veći od najvišeg iznosa sredstava navedenih u ugovoru čak i ako ukupan zbroj prihvatljivih troškova premaši procijenjeni ukupan proračun naveden u obrascu proračuna projekta.

Ako su prihvatljivi troškovi na kraju projekta manji od ukupnih procijenjenih troškova navedenih u ugovoru, doprinos davatelja financijskih sredstava bit će ograničen na iznos dobiven primjenom postotka navedenog u ugovoru na stvarne prihvatljive troškove koje je odobrio davatelj financijskih sredstava.

Kao dopuna i bez prejudiciranja prava na raskid ugovora sukladno odredbama Uredbe i ovog Pravilnika, Grad će temeljem obrazložene odluke, ako se projekt ne provodi ili se neadekvatno, djelomično ili s odgađanjem provodi, smanjiti prvobitno predviđena sredstva u skladu sa stvarnom provedbom projekta, pod uvjetima sadržanim u ugovoru.


Povrat sredstava

Članak 58.

Grad će od korisnika financiranja u pisanom obliku zatražiti povrat sredstava za provedbu projekta u slučaju kada utvrdi da korisnik financiranja: 

- nije realizirao projekt utvrđen proračunom i ugovorom,

- nije utrošio sva odobrena sredstva,

- sredstva nije koristio namjenski.

- iz neopravdanih razloga nije podnio izvješće u propisanom roku. 

U slučajevima iz prethodnog stavka, korisnik financiranja će Gradu vratiti uplaćena sredstva, sukladno uputama Grada da to učini, najkasnije u roku od 30 dana od dana primitka zahtjeva, osim u iznimnim, jasno obrazloženim slučajevima. 

Ako korisnik financiranja ne vrati sredstva u roku koji je Grad utvrdio, Grad će povećati dospjele iznose dodavanjem zatezne kamate.

Iznosi koji se trebaju vratiti Gradu mogu se prebiti bilo kojim potraživanjem koje korisnik financiranja ima prema Gradu, što to neće utjecati na pravo ugovornih stranaka da se dogovore o plaćanju u ratama. 

Članak 59.

U slučaju kada korisnik financiranja nije vratio sredstva Grad će aktivirati sredstva osiguranja plaćanja koja je korisnik financiranja sukladno uvjetima natječaja dostavio prije potpisivanja ugovora. 

Sredstva osiguranja plaćanja koja ne budu realizirana vraćaju se korisniku financiranja nakon odobrenja konačnog izvještaja o provedbi projekta.

Članak 60.

U slučaju kada korisnik financiranja ne vrati sredstava Gradu, Grad će donijeti odluku da prijave tog prijavitelja koje pristignu na natječaj u naredne dvije (2) godine ne uzme u razmatranje. 

U tom slučaju, takva odredba mora biti istaknuta u natječaju.

IX.  ZAVRŠNE ODREDBE

Članak 61.

Korisnik financiranja ne smije sudjelovati u izbornoj ili drugoj promidžbi političke stranke, koalicije ili kandidata, davati izravnu potporu političkoj stranci, koaliciji ili kandidatu, niti prikupljati financijska sredstva za financiranje političkih stranaka, koalicija ili kandidata za sve vrijeme trajanja ugovora o financiranju programa ili projekta

Članak 62.


Na postupke financiranja i ugovaranja projekta od interesa za opće dobro koje provode udruge, a koji nisu uređeni ovim Pravilnikom, primjenjivat će se odredbe Uredbe i ostalih važećih propisa. 

Članak 63.


Upravni odjel Grada nadležan za provedbu natječaja dužn je izvršiti pripremu natječajne dokumentacije u skladu s odredbama ovog Pravilnika najkasnije do donošenja godišnjeg plana javnih natječaja.
Članak 64.

Ovaj Pravilnik stupa na snagu prvog dana od dana objave u „Službenom glasniku Grada Poreča-Parenzo“.

KLASA: 

URBROJ: 

Poreč-Parenzo, _________ 2026.

GRADONAČELNIK

